Απόφαση της Επιτροπής

της 28ης Ιανουαρίου 2004

για την τροποποίηση του παραρτήματος Γ της οδηγίας 92/51/ΕΟΚ του Συμβουλίου σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης, το οποίο συμπληρώνει την οδηγία 89/48/ΕΟΚ

[κοινοποιηθείσα υπό τον αριθμό Ε(2003) 5381]

(Κείμενο που παρουσιάζει ενδιαφέρον για τον ΕΟΧ)

(2004/108/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/51/ΕΟΚ του Συμβουλίου, της 18ης Ιουνίου 1992, σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης, το οποίο συμπληρώνει την οδηγία 89/48/ΕΟΚ(1), και ιδίως το άρθρο 15,

τις αιτήσεις που υπέβαλαν η Γερμανία, η Ιταλία, η Αυστρία και το Ηνωμένο Βασίλειο,

Εκτιμώντας τα ακόλουθα:

(1) Η Γερμανία, η Ιταλία, η Αυστρία, και το Ηνωμένο Βασίλειο υπέβαλαν αιτιολογημένες αιτήσεις για την τροποποίηση του παραρτήματος Γ της οδηγίας 92/51/ΕΟΚ.

(2) Η Γερμανία ζήτησε να συμπληρωθεί ο επαγγελματικός τίτλος "Beschäftigungs- und Arbeitstherapeut" με τον επαγγελματικό τίτλο "Ergotherapeut" (εργασιοθεραπευτής). Η τροποποίηση του νόμου για την εργασιοθεραπεία (Beschäftigungs- und Arbeitstherapeutengesetz) της 25ης Μαΐου 1976 στην έκδοση που ίσχυε στις 8 Μαρτίου 1994, η οποία τέθηκε σε ισχύ την 1η Ιανουαρίου 1999, εισήγαγε τη χρήση του επαγγελματικού τίτλου "Ergotherapeut" παράλληλα με τον τίτλο που υπήρχε προηγουμένως.

(3) Η Ιταλία ζήτησε η διαγραφή της αναφοράς στο επάγγελμα του "ποδολόγου" ("podologo") εφόσον το υπουργικό διάταγμα (Decreto ministeriale) αριθ. 666 της 14ης Σεπτεμβρίου 1994 καθορίζει τα επαγγελματικά προσόντα του ποδολόγου και ορίζει ότι για το σχετικό πανεπιστημιακό δίπλωμα απαιτείται τριετής φοίτηση, η οποία συνιστά την υποχρεωτική κατάρτιση για την άσκηση αυτού του επαγγέλματος. Δυνάμει του εν λόγω διατάγματος, το επάγγελμα του ποδολόγου εμπίπτει στο πεδίο εφαρμογής της οδηγίας 89/48/ΕΟΚ του Συμβουλίου, της 21ης Δεκεμβρίου 1988, σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών(2).

(4) Η Αυστρία ζήτησε την προσθήκη δύο νέων επαγγελμάτων στον τομέα της πρακτικής λογιστικής: του εμπορικού λογιστή ("Gewerblicher Buchhalter"), σύμφωνα με το νόμο για το εμπόριο, τη βιοτεχνία και τη βιομηχανία του 1994 (Gewerbeordnung 1994) και του ελεύθερου επαγγελματία λογιστή ("Selbstständiger Buchhalter"), σύμφωνα με το νόμο για τα επαγγέλματα στον τομέα της δημόσιας λογιστικής του 1999 (Bundesgesetz über die Wirtschaftstreuhandberufe 1999). Έχουν υποβληθεί τα προγράμματα κατάρτισης. Ο παρεχόμενος τίτλος σπουδών πρέπει να θεωρείται ισοδύναμος με δίπλωμα λόγω του επιπέδου της ειδίκευσης καθώς και του επιπέδου ευθυνών που αναλαμβάνει ο κάτοχος αυτού του τίτλου σπουδών.

(5) Η Αυστρία ζήτησε τη διαγραφή από το παράρτημα Γ της δραστηριότητας των διαφημιστικών πρακτορείων στο πλαίσιο της τροποποίησης του νόμου του 1997 περί επαγγελμάτων, BGBl. I αριθ. 63/1997, (βλέπε απόσπασμα του Gewerbeordnungsnovelle 1997, BGBl. I αριθ. 63/1997, σημείο 31 παράγραφος 124), δεδομένου ότι η εν λόγω δραστηριότητα δεν υπόκειται πλέον σε κανονιστική ρύθμιση.

(6) Το Ηνωμένο Βασίλειο ζήτησε την προσθήκη του επαγγέλματος του "listed veterinary nurse" (αναγνωρισμένου νοσηλευτή κτηνιατρικής) ως επίπεδο 3 της "National Vocational Qualification" (NVQ) στο Ηνωμένο Βασίλειο, συνεπεία των αλλαγών στο Ηνωμένο Βασίλειο στις απαιτήσεις κατάρτισης για το συγκεκριμένο επάγγελμα. Το Royal College of Veterinary Surgeons είναι εξουσιοδοτημένο από το "Qualifications and Curriculum Authority" (QCA) ως αρμόδιος φορέας για τη χορήγηση του υπό εξέταση τίτλου. Το παράρτημα Γ της οδηγίας 92/51/ΕΟΚ περιλαμβάνει ήδη τα προσόντα NVQ για το συγκεκριμένο επίπεδο.

(7) Κατά συνέπεια, η οδηγία 92/51/ΕΚ πρέπει να τροποποιηθεί αναλόγως.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε βάσει του άρθρου 15 της οδηγίας 92/51/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα Γ της οδηγίας 92/51/ΕΟΚ τροποποιείται σύμφωνα με το παράρτημα της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 28 Ιανουαρίου 2004.

Για την Επιτροπή

Frederik Bolkestein

Μέλος της Επιτροπής

(1) ΕΕ L 209 της 24.7.1992, σ. 25, όπως τροποποιήθηκε τελευταία από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).

(2) ΕΕ L 19 της 24.1.1989, σ. 16· οδηγία όπως τροποποιήθηκε από την οδηγία 2001/19/ΕΚ του Ευρωπαϊκού Κοινοβουλίου και του Συμβουλίου (ΕΕ L 206 της 31.7.2001, σ. 1).

ΠΑΡΑΡΤΗΜΑ

Το παράρτημα Γ της οδηγίας 92/51/ΕΟΚ τροποποιείται ως εξής:

1. το σημείο 1, "Παραϊατρικός και κοινωνικοπαιδαγωγικός τομέας", τροποποιείται ως εξής:

α) στο σημείο που αφορά τη Γερμανία, η περίπτωση "των εργασιοθεραπευτών ['Beschäftigungs- und Arbeitstherapeut(-in)'] αντικαθίσταται από τους όρους των εργασιοθεραπευτών ('Beschäftigungs- und Arbeitstherapeut/Ergotherapeut')"·

β) στο σημείο που αφορά την Ιταλία, η περίπτωση "των ποδολόγων" ("podologo") διαγράφεται.

2. Στο σημείο 4, "Τεχνικός τομέας", το σημείο που αφορά την Αυστρία, τροποποιείται ως εξής:

α) προστίθενται οι ακόλουθες περιπτώσεις:

i) - "εμπορικός λογιστής" ("Gewerblicher Buchhalter"), σύμφωνα με το Gewerbeordnung 1994 (Νόμος για το εμπόριο, τη βιοτεχνία και τη βιομηχανία του 1994),

ii) - "ελεύθερος επαγγελματίας λογιστής" ("Selbständiger Buchhalter"), σύμφωνα με το Bundesgesetz über die Wirtschaftstreuhandberufe 1999 (Νόμος για τα επαγγέλματα στον τομέα της δημόσιας λογιστικής του 1999)·

β) η περίπτωση του διαφημιστικού πρακτορείου ("Werbeagentur") διαγράφεται.

3. Στο σημείο 5 "Εκπαιδεύσεις στο Ηνωμένο Βασίλειο" που γίνονται δεκτές ως "National Vocational Qualifications" ή ως "Scottish Vocational Qualifications", προστίθεται η ακόλουθη περίπτωση:

"- αναγνωρισμένος νοσηλευτής κτηνιατρικής ('listed veterinary nurse')."